Nu kan du (måske) hente Android 15 til din mobil

Google ruller en større opdatering ud til mange Pixel- og Android-enheder. De første Android-brugere kan nu opgradere til version 15, som indeholder flere nye funktioner, der hjælper med at beskytte telefonen og personlige data, f.eks. i tilfælde af tyveri.

Opdateringen til Android 15 bringer flere sikkerhedsfunktioner med sig, der gør det lettere for brugere at beskytte deres telefon og data. Theft Detection Lock, Offline Device Lock og Remote Lock har Google valgt at kalde de nye funktioner. Theft Detection Lock anvender maskinlæring til at registrere tegn på tyveri og låser skærmen automatisk, hvis enheden bliver udsat for forsøg på tyveri, mens den er ulåst.

Slet telefonen på afstand

Offline Device Lock sørger for, at telefonen låses, hvis den bliver taget offline i længere tid, hvilket beskytter mod tyveri, hvor enheden forsøges nulstillet eller data trækkes ud uden en internetforbindelse. Remote Lock gør det muligt for brugeren at låse eller slette indholdet på en stjålet telefon via en hjemmeside.

Der er også ændringer til eksisterende funktioner, hvor det nu kræves en adgangskode eller biometrisk godkendelse for at få adgang til telefonen gennem “Find Min Enhed”, og flere fejlede login-forsøg vil automatisk låse enheden. Desuden skal brugeren logge ind med sin Google-konto for at bekræfte en gendannelse.

Foldbare forbedringer

Hvis du har en tablet eller en foldbar telefon – eksempelvis Google Pixel 9 Pro Fold – så er der også et par interessante nyheder. Du kan nu lave “par” af apps, som så kan åbnes samtidig. Du kan for eksempel have Gmail og Docs åbne på samme tid så du kan kopiere frem og tilbage imellem de to apps.

En sidste forbedring de fleste vil få gavn af er en forbedring af mørkeskud – altså billeder taget i næsten mørke. De vil nu være mærkbart bedre for de fleste brugere.

Android 15 rulles ud til Google enheder i løbet af de nærmeste dage – derefter kommer opdateringerne til andre producenters telefoner.

Nu kan du (måske) hente Android 15 til din mobil